SET ปิดเช้าลบ 5 จุด รับแรงขาย “หุ้นแบงก์” กังวลตั้งสำรองสูง
SET ปิดเช้าร่วง 5.21 จุด แกว่งคล้ายภูมิภาคช่วงรองบฯ - กลุ่มแบงก์กดดันตั้งสำรองฯเพิ่ม โดยวันนี้มีเพียงกลุ่มสื่อสาร-อิเล็กทรอนิกส์ขึ้นมาตอบรับบาทอ่อน ส่วนตลาดช่วงบ่ายคาดแกว่งทรงตัว ให้แนวรับ 1,535-1,530 แนวต้าน 1,545 จุด
21 ก.ค. 2564

นักวิเคราะห์ กล่าวว่า ตลาดหุ้นไทยเช้านี้แกว่งทรงตัวคล้ายกับตลาดหุ้นภูมิภาคเอเชียเช้านี้เคลื่อนไหวบวก – ลบสลับกัน ในช่วงรอติตตามผลประกอบการของบริษัทจดทะเบียนของแต่ละตลาดฯ และได้ตอบรับสถานการณ์การแพร่ระบาดไวรัสโควิด-19 ที่ยังมีความรุนแรงไปบ้างแล้ว 
ทั้งนี้ตลาดบ้านเราได้รับแรงกดดันจากหุ้นในกลุ่มแบงก์ แม้ว่าผลประกอบการออกมาไม่แย่แต่มีการตั้งสำรองฯเพิ่มขึ้น ซึ่งอาจเป็นผลจากการแพร่ระบาดโควิด-19 อีกทั้งหุ้น SCC และ BANPU ปรับตัวลงด้วยปัจจัยเฉพาะตัว มีเพียงหุ้นในกลุ่มสื่อสารและกลุ่มอิเล็กทรอนิกส์ที่ปรับตัวขึ้นมาหนุนตลาดฯได้บ้างจากการรับประโยชน์เงินบาทอ่อนค่า 
อย่างไรก็ดีบ่ายนี้แนะติดตามผลการหารือระหว่างนายกรัฐมนตรีและซีอีโอภาคเอกชนในเรื่องการรับข้อเสนอต่างๆ ในการแก้ไขปัญหาผลกระทบจากสถานการณ์โควิด-19 และพรุ่งนี้จะมีประชุมศูนย์บริหารสถานการณ์เศรษฐกิจจากผลกระทบจากการแพร่ระบาดของโควิด-19 (ศบศ.) จะมีมาตรการกระตุ้นเศรษฐกิจเพิ่มเติมอย่างไร 
โดยทางนักวิเคราะห์ได้ประเมินผลกระทบจากการล็อกดาวน์ 13 จังหวัดในครั้งนี้อาจสร้างความเสียหายต่อเศรษฐกิจคิดเป็นวงเงิน 8 หมื่นล้านบาท ถึง 1 แสนล้านบาทต่อเดือน ขณะที่เม็ดเงินเยียวยามี 4 – 5 หมื่นล้านบาทต่อเดือน ยังไม่ Cover กับสิ่งที่เสียไป ดังนั้นเชื่อว่าภาครัฐฯจะต้องมีมาตรการเพิ่มเติมออกมาอีก
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯคงจะแกว่งทรงตัว โดยมีแนวรับ 1,535-1,530 จุด ส่วนแนวต้าน 1,545 จุด แนะติดตามการทยอยประกาศผลประกอบการของกลุ่มแบงก์ และตัวเลขส่งออกของไทยที่เลื่อนออกไปเป็นในวันที่ 23 ก.ค.นี้ ส่วนนอกประเทศติดตามการประชุมธนาคารกลางยุโรป (ECB) วันที่ 22 ก.ค.64 และดัชนีผู้จัดการฝ่ายจัดซื้อ (PMI) ภาคการผลิตของสหรัฐฯ และยุโรป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่     
KBANK มูลค่าการซื้อขาย 3,937.04 ล้านบาท ปิดที่ 105.50 บาท ลดลง 3.50 บาท          
AOT มูลค่าการซื้อขาย 1,528.10 ล้านบาท ปิดที่ 57.50 บาท ลดลง 0.50 บาท
PTT มูลค่าการซื้อขาย 1,456.40 ล้านบาท ปิดที่ 35.50 บาท ลดลง 0.25 บาท
BANPU มูลค่าการซื้อขาย 1,258.73 ล้านบาท ปิดที่ 13.30 บาท ลดลง 0.50 บาท     
SCC มูลค่าการซื้อขาย 1,159.9 ล้านบาท ปิดที่ 406.00 บาท ลดลง 16.00 บาท